Document ID: 32011R0643
Publication Date: 2011-07-01

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 643/2011
tal-1 ta’ Lulju 2011
li jemenda r-Regolament (UE) Nru 642/2010 dwar id-dazji ta’ importazzjoni fuq is-sorgu u s-segala
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u partikolarment l-Artikolu 143 tiegħu flimkien mal-Artikolu 4 tiegħu,
Billi:
(1)
L-Artikolu 5(4) tar-Regolament tal-Kummissjoni (UE) Nru 642/2010 tal-20 ta’ Lulju 2010 dwar regoli ta’ applikazzjoni għar-Regolament tal-Kunsill (KE) Nru 1234/2007 dwar id-dazji ta’ importazzjoni fis-settur taċ-ċereali (2) jistipula li l-prezz rappreżentattiv tal-importazzjoni cif stabbilit għax-xgħir huwa applikabbli għall-kalkolu tad-dazji ta’ importazzjoni fuq is-sorgu u s-segala.
(2)
Il-bidliet fis-suq tax-xgħir u l-importanza żgħira li għandha l-Istati Uniti fis-suq globali ta’ dan il-prodott ifissru li x-xgħir m’għadux jipprovdi l-kalkolu għas-suq tas-sorgu. Minbarra dan, is-sorsi ta’ informazzjoni dwar is-suq tas-sorgu huma ftit wisq jew inkella huma wisq mhux affidabbli biex jipprovdu bażi għall-iffissar ta’ dazji ta’ importazzjoni ta’ dan il-prodott. Fl-aħħar nett, mis-sorsi li hemm disponibbli jidher li l-prezzijiet tas-sorgu u tal-qamħirrum esportati lejn l-Istati Uniti huma qrib wisq ta’ xulxin. Għaldaqstant, il-prezz rappreżentattiv ta’ importazzjoni cif ikkalkulat għall-qamħirrum għandu jkun applikat għas-sorgu. Minbarra dan, għandha tinżamm ukoll l-ugwaljanza li hemm bħalissa bejn id-dazji li japplikaw għas-segala u dawk li japplikaw għas-sorgu.
(3)
Jeħtieġ li r-Regolament (UE) Nru 642/2010 jigi emendat skont dan.
(4)
Il-miżuri stipulati f’dan ir-Regolament huma konformi mal-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (UE) Nru 642/2010 għandu jiġi emendat kif ġej:
1.
L-Artikolu 5 huwa emendat kif ġej:
(a)
fil-paragrafu 1, is-sentenza introduttorja għandha tinbidel b’dan li ġej:
“Għal qamħ komuni ta’ kwalità għolja, qamħ durum, u qamħirrum imsemmija fl-Artikolu 2(1) ta’ dan ir-Regolament, il-komponenti li jiddeterminaw il-prezzijiet rappreżentattivi ta’ importazzjoni cif imsemmija fl-Artikolu 136(2) tar-Regolament (KE) Nru 1234/2007 għandhom ikunu:”
(b)
il-paragrafu 4 għandu jiġi sostitwit b’li ġej:
“4. Il-prezzijiet ta’ importazzjoni rappreżentattivi cif għall-qamħ durum, qamħ komuni ta’ kwalità għolja u qamħirrum se jkunu t-total tal-komponenti msemmija f’punti (a), (b) u (c) ta’ paragrafu 1. Il-prezzijiet ta’ importazzjoni rappreżentattivi cif għas-sorgu u s-segala huma dawk ikkalkulati għall-qamħirrum.”
2.
L-Anness III għandu jiġi sostitwit bit-test li jidher fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-1 ta’ Lulju 2011.

Metadata:
Eurovoc Level 1 Categories: 100147
100154
100148
100157
Eurovoc Level 2 Categories: 100207
100193
100237
100253
Eurovoc Level 3 Categories: 614
5360
3101
2632
All Eurovoc Categories: 1744
2641
2687
3191
4059
4215
5000
5010